Document ID: 31999D0077

KOMISSION PÄÄTÖS,
tehty 20 päivänä tammikuuta 1999,
luvan antamisesta jäsenvaltioille sallia tilapäisesti viiniköynnöksen lisäysaineiston, joka ei täytä neuvoston direktiivin 68/193/ETY vaatimuksia, kaupan pitämisestä (tiedoksiannettu numerolla K(1999) 98) (1999/77/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viiniköynnöksen kasvullisen lisäysaineiston pitämisestä kaupan 9 päivänä huhtikuuta 1968 annetun neuvoston direktiivin 68/193/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 14 artiklan,
ottaa huomioon Ranskan, Italian ja Itävallan esittämät pyynnöt,
sekä katsoo, että
viiniköynnöksen tietyn kasvullisen lisäysaineiston direktiivin 68/193/ETY vaatimusten mukainen tuotanto on vuonna 1997 ollut riittämätöntä yhteisössä ja erityisesti Ranskassa, Italiassa ja Itävallassa, eikä sillä tämän vuoksi pystytä täyttämään kyseisten maiden tarpeita,
tätä kysyntää ei ole mahdollista kattaa tyydyttävällä tavalla käyttämällä aineistoa, joka täyttää kaikki kyseisessä direktiivissä vahvistetut vaatimukset,
tämän vuoksi Itävallalle olisi annettava lupa sallia 15 päivään helmikuuta 1999 ja Ranskalle ja Italialle 30 päivään maaliskuuta 1999 asti sellaiseen luokkaan kuuluvan aineiston kaupan pitäminen, johon sovelletaan väljempiä vaatimuksia,
lisäksi muille jäsenvaltioille, jotka mahdollisesti toimittavat Ranskalle, Italialle tai Itävallalle tällaista aineistoa, olisi annettava lupa sallia tällaisen aineiston kaupan pitäminen tätä tarkoitusta varten,
Itävaltaan tuodaan lisäysaineistona perusrunkopistokkaita varrennuksessa käytettäviksi; tällaisesta aineistosta yhteisössä tuotettuja vartteita on pyynnön mukaan tarkoitus pitää kaupan yhteisössä.
Ranskaan ja Italiaan tuodaan lisäysaineistona uinuvia silmuja varrennuksessa käytettäviksi; tällaisesta aineistosta yhteisössä tuotettuja vartteita on pyynnön mukaan tarkoitus viedä kolmansiin maihin.
lupaa voidaan käyttää ainoastaan niiden kasvinsuojeluun liittyvien edellytysten ja vaatimusten mukaisesti, joista on säädetty neuvoston direktiivissä 77/93/ETY (2), sellaisena kuin se on viimeksi muutettuna komission direktiivillä 98/2/EY (3), ja sen täytäntöönpanoa koskevissa toimenpiteissä, ja
tässä päätöksessä säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Itävallalle annetaan lupa sallia 15 päivään helmikuuta 1999 alueellaan enintään 1 500 000:n sellaisen varrennuksessa käytettävän perusrunkopistokkaan kaupan pitäminen, jotka on korjattu Unkarissa tai Romaniassa ja jotka eivät täytä direktiivin 68/193/ETY vakiolisäysaineiston varmennusta ja valvontaa koskevia vaatimuksia, edellyttäen, että virallinen etiketti on ruskea ja siinä on merkintä "väljemmät vaatimukset".
2. Itävallalle annetaan lupa sallia edellä mainituista varrennukseen käytettävistä perusrunkopistokkaista yhteisössä tuotettujen vartteiden kaupan pitäminen alueellaan, edellyttäen, että virallinen etiketti on ruskea ja siinä on merkintä "väljemmät vaatimukset".
2 artikla
Italialle annetaan lupa sallia 30 päivään maaliskuuta 1999 alueellaan enintään 500 000:n sellaisen varrennuksessa käytettävän uinuvan silmun kaupan pitäminen, jotka on korjattu Kroatiassa ja jotka eivät täytä direktiivin 68/193/ETY vakiolisäysaineiston varmennusta ja valvontaa koskevia vaatimuksia, edellyttäen, että virallinen etiketti on ruskea ja siinä on merkintä "väljemmät vaatimukset".
3 artikla
Ranskalle annetaan lupa sallia 30 päivään maaliskuuta 1999 alueellaan enintään 150 000:n sellaisen varrennuksessa käytettävän uinuvan silmun kaupan pitäminen, jotka on korjattu Sveitsissä ja jotka eivät täytä direktiivin 68/193/ETY vakiolisäysaineiston varmennusta ja valvontaa koskevia vaatimuksia, edellyttäen, että virallinen etiketti on ruskea ja siinä on merkintä "väljemmät vaatimukset".
4 artikla
Muille jäsenvaltioille annetaan lupa sallia 1, 2 ja 3 artiklan ehtojen mukaisesti pyynnön esittäneiden jäsenvaltioiden ilmoittamiin tarkoituksiin alueillaan sellaisen aineiston kaupan pitäminen, johon on annettu lupa tämän päätöksen nojalla.
5 artikla
Tämän asetuksen 1-4 artiklan mukaiset luvat eivät rajoita direktiivin 77/93/ETY tai sen täytäntöönpanoa koskevien toimenpiteiden soveltamista.
6 artikla
Jäsenvaltioiden on ilmoitettava välittömästi komissiolle ja muille jäsenvaltioille lisäysaineiston määrät, joiden kaupan pitäminen sallitaan niiden alueella tämän asetuksen mukaisesti.
7 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä tammikuuta 1999.

Labels: 3
15
6